Komisijos reglamentas (EB) Nr. 225/2003
2003 m. vasario 5 d.
iš dalies keičiantis Reglamento (EB) Nr. 2125/95 nuostatas dėl Kinijos institucijų, įgaliotų išduoti konservuotų grybų kilmės sertifikatus ir jų dublikatus, sąrašo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2201/96 dėl bendro perdirbtų vaisių ir daržovių produktų rinkos organizavimo [1] su paskutiniais pakeitimais, padarytais Komisijos reglamentu (EB) Nr. 453/2002 [2], ypač į jo 15 straipsnio 1 dalį,
kadangi:
(1) 2002 m. gruodžio 5 d. verbaline nota Kinijos institucijos perdavė Komisijai atnaujintą Kinijos institucijų, įgaliotų išduoti kilmės sertifikatus ir jų dublikatus, kurių reikia Kinijos kilmės konservuotiems grybams išleisti į laisvą apyvartą, kaip nurodyta 1995 m. rugsėjo 6 d. Komisijos reglamento (EB), atidarančio konservuotų grybų tarifinę kvotą ir nustatančio jos administravimą [3], su paskutiniais pakeitimais, padarytais Reglamentu (EB) Nr. 1286/2002 [4], 10 straipsnio 1 dalyje, sąrašą. Todėl reikėtų iš dalies pakeisti to reglamento II priedą.
(2) Toje pačioje notoje Kinijos institucijos paprašė, kad tuo atveju, kai kreipiamasi dėl konservuotų grybų iš Kinijos išleidimo į laisvą apyvartą Europos bendrijoje, Komisija leistų kartu su kilmės sertifikatais ir jų dublikatais, ant kurių yra naujieji antspaudai ir parašai, laikinai naudoti kilmės sertifikatus arba jų dublikatus, ant kurių yra Reglamento (EB) Nr. 2125/95 su pakeitimais, padarytais Reglamentu (EB) Nr. 1286/2002, II priede nurodytų institucijų antspaudai ir parašai. Siekiant užtikrinti, kad ir toliau importas vyktų sklandžiai, ši galimybė turėtų būti numatyta iki 2003 m. gegužės 31 d.
(3) Šiame reglamente numatytos priemonės atitinka Iš vaisių ir daržovių pagamintų produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2125/95 II priedas pakeičiamas šio reglamento priedu.
2 straipsnis
Iki 2003 m. gegužės 31 d. importuotojai, kreipdamiesi dėl Kinijos kilmės konservuotų grybų išleidimo į laisvą apyvartą Bendrijoje, gali pateikti kilmės sertifikatus ir dublikatus, ant kurių yra Reglamento (EB) Nr. 2125/95 su pakeitimais, padarytais Reglamentu (EB) Nr. 1286/2002, priede išvardytų Kinijos institucijų antspaudai ir parašai.
3 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. vasario 5 d.